Luister: Nicholis Louw: Van ‘Rock daai lyfie’ tot nouNicholis Louw (Foto: Janie Monsieur/Maroela Media) Hy was net 24 jaar oud toe hy reeds gehore op hul voete gehad het terwyl hulle met oorgawe saamgesing het aan en gedans het op liedjies soos Rock daai lyfie, Net die een vir my en Water jou mond. Vandag is Nicholis Louw al vyf jaar met sy vrou, Denise, getroud en is hy ŉ pa vir sy vierjarige dogtertjie. Musiek vloei egter steeds sterk deur sy are – dalk net bietjie meer klassiek as rock. Nicholis (40) vertel aan Maroela Media dat hy al baie lewenslesse in sy jarelange loopbaan geleer het en dat hy nou nader aan die Here leef, nadat hy vroeër soms afgedwaal het. “Ek het baie wyser geword. Ek het geleer dat mens in goedertierenheid moet lewe, vinnig moet vergewe en régtig ŉ pad met die Here moet stap. Ek het geleer dat jy vandag ŉ beter lewe moet begin skep, want wat jy vandag skep, is jou en jou kind se toekoms eendag,” sê hy. Nicholis hoop ook dat sy musiek en sy stemkwaliteit met die jare beter geword het. “Ek doen nog dieselfde ding op die verhoog, net beter! Ek het beslis as kunstenaar ontwikkel.” Nicholis Louw (Foto: Facebook) Maar van ophou is daar geen sprake vir dié Generaal-sanger nie. Hy sal wel graag in die toekoms meer aan klassieke musiek wil werk, omdat dit vir hom nuwe uitdagings stel. “Ek is 100% gebou vir hierdie beroep – die Here het my aanmekaar gesit om hierdie werk te doen. Ek kan en wil niks anders doen nie, die Here het my so gemaak. Ek weet nog nie wat ek gaan doen as ek eendag groot is nie, maar ek weier om groot te word,” skerts hy. “Die klassieke kant van my is wel baie sterk, so ek wil meer daarvan in die toekoms doen. Dit is ŉ ander tipe gehoor en ŉ ander tipe waardering wat mens kry as wanneer jy hoofstroom-musiek sing,” sê hy. Hoewel sy loopbaan verg dat hy baie van sy gesin af weg is, sal Nicholis dit vir niks verruil nie. “Nee, dit is nie lekker om weg van my familie af te wees nie, veral nie weg van my kind af nie. Maar my vrou het my ontmoet toe ek reeds ŉ bekende sanger was, so sy is gewoond daaraan. Dit maak dit nie makliker of lekker nie, ek wil natuurlik eerder langs my vrou wees, maar hierdie talent wat ek het, is wat God vir my gegee het om vir my gesin te sorg. En dít is ŉ wonderlike talent.” Nicholis sê hy probeer om die tye wanneer sy gesin almal bymekaar is, opreg te waardeer en die meeste daarvan te maak, maar so ook wanneer hy op die verhoog is, omdat hy so lief is daarvoor. Nicolis en sy vrou, Denise, is al vir vyf jaar getroud (Foto: Facebook) Nicholis en Denise het in 2014 vir die eerste keer ouers geword, en hy vertel dat hulle graag nog kinders sal wil hê. Hy sê om ŉ pa te wees, is die grootste geskenk wat hy al ooit gekry het. “Dit is die grootste voorreg wat God vir ons gegee het. Ek is verskriklik lief vir my kind en ons gesin lewe almal baie na aan mekaar, ons is ŉ eenheid. “Sy het my lewe drasties verander, pawees leer my elke dag iets nuut. As jy vir ŉ kind iets moet leer, onthou jy waardes baie makliker. Ek dink mense is geneig om waardes te vergeet met die verloop van tyd, maar as jy dit vir ŉ kind moet leer, onthou jy dit weer. Jy leef hulle ook dan weer uit, omdat jy dit nie vir ŉ kind wil leer as jy nie self daarin glo nie,” sê hy. Nicholis het pas ŉ nuwe weergawe van PJ Powers se bekende World in Union saam met Liezel Pieters opgeneem ter voorbereiding vir die Wêreldbekerrugbytoernooi wat op 20 September in Japan begin. Nicholis Louw en Liezel Pieters sing ‘World in Union’ Hy sê hy is vandat dié liedjie in 1995 uitgekom het, mal daaroor, maar dat hy gesukkel het om ŉ vroulike sanger te kry om dit saam met hom te sing. Hy het uiteindelik vir Liezel Pieters gekry en saam sing hulle nou hierdie ou bekende liedjie. “Wanneer jy ŉ liedjie oordoen, moet jy eer betoon aan die vorige kunstenaars wat dit gesing het, jy moet hulle eer in jou weergawe van die liedjie. Dit is ŉ massiewe liedjie om te sing, en ons wou dit goed doen, want ons het geweet ons trap in die spore van reuse,” sê Nicholis. Nicholis sê hy wil hê die liedjie moet mense inspireer om beter te wees en om ŉ lewe van goedertierenheid te leef. “Veral met alles wat in Suid-Afrika aangaan, wil ek hê hierdie liedjie moet goedheid inspireer. Mense moet weer moed kry. Dít is wat God vir die wêreld wil hê; dat mense in goedheid verenig moet wees. Ons moet almal terugkom na God en goedertierenheid.” Nicholis en Liezel se weergawe van World in Union sal eersdaags op alle digitale platforms beskikbaar wees.